प. बंगाल में केंद्रीय मंत्री का बेटा गिरफ्तार  
तृणमूल कांग्रेस के उम्मीदवार एवं केंद्रीय जहाजरानी राज्यमंत्री मुकुल राय के बेटे सुभ्रांशु राय को प. बंगाल में एक चुनावी रैली स्थल से गिरफ्तार कर लिया गया।
विधानसभा चुनाव में तृणमूल कांग्रेस के उम्मीदवार एवं केंद्रीय जहाजरानी राज्यमंत्री मुकुल राय के बेटे सुभ्रांशु राय को पश्चिम बंगाल में एक चुनावी रैली स्थल से रविवार को गिरफ्तार कर लिया गया। उन पर निर्वाचन अधिकारियों की पिटाई का आरोप है। राय के अलावा अन्य 12 लोगों को भी गिरफ्तार किया गया है।   रैली को तृणमूल प्रमुख एवं रेल मंत्री ममता बनर्जी संबोधित कर रही थीं।  उपमंडलीय पुलिस अधिकारी अजय कुमार ठाकुर ने बताया, "सुभ्रांशु को नैहाटी इलाके से गिरफ्तार किया गया। बनर्जी के जाने और रैली खत्म होने के बाद हमने उन्हें गिरफ्तार कर लिया। वह अब पुलिस हिरासत में हैं।"  उत्तरी 24 परगना पुलिस अधीक्षक राहुल श्रीवास्तव ने कहा, "उन्हें बनर्जी के सभा स्थल से गिरफ्तार किया गया। तृणमूल समर्थकों ने पुलिस को उन्हें गिरफ्तार करने से रोकने का पूरा प्रयास किया।"  राय पर बीजपुर विधानसभा निर्वाचन क्षेत्र के बोलदेघाटा में मंगलवार को निर्वाचन आयोग के अधिकारियों पर हमले के लिए भीड़ को उकसाने का आरोप है।  राय 24 परगना जिले के बीजापुर विधानसभा सीट से चुनाव लड़ रहे हैं।  राय की गिरफ्तारी के लिए पिछले दो दिनों से छापेमारी की जा रही थी। पश्चिम बंगाल के मुख्य निर्वाचन अधिकारी सुशील गुप्ता स्वयं घटनाक्रम पर नजर रखे हुए थे।  राय के अलावा अन्य 12 लोगों को गिरफ्तार किया गया है तथा एक पुलिस अधिकारी पार्थ प्रीतम राय को निलम्बित कर दिया गया। उन पर आरोप है कि घटना के बाद थाने में मौजूद रहने पर भी उन्होंने आरोपी को गिरफ्तार नहीं किया।  घटना के कुछ ही घंटों बाद सत्ताधारी वाम मोर्चा ने उम्मीदवार को तुरंत गिरफ्तार करने की मांग की थी।  वाम मोर्चा के अध्यक्ष बिमान बोस ने यहां मीडियाकर्मियों से कहा था, "मैं चाहूंगा कि निर्वाचन आयोग और राज्य प्रशासन ऐसे उम्मीदवार को तुरंत हिरासत में ले।"